Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
EP deputāti šodien pieņēma rezolūciju, kurā detalizēti izklāstītas vēlmes attiecībā uz gaidāmo ES un Ukrainas politisko līderu augstākā līmeņa sanāksmi rīt Kijevā. Atkārtoti paužot atbalstu Ukrainas nākotnes dalībai ES - pēc Ukrainas iesniegtā pieteikuma 2022.gada 28.februārī - EP deputāti uzsver, ka pievienošanās ir uz nopelniem balstīts process, kas ietver attiecīgo procedūru ievērošanu un ar ES saistīto reformu un pievienošanās kritēriju izpildi. Viņi arī aicina Ukrainas iestādes pēc iespējas ātrāk veikt nozīmīgas reformas, lai efektīvi izpildītu kritērijus valsts dalībai ES. Eiropas Komisijas prezidente Urzula fon der Leiena un 15 citi Eiropas Savienības komisāri jau šodien ieradušies Kijivā, lai tiktos ar Ukrainas valdības locekļiem. Plānots, ka piektdien Ukrainā ieradīsies arī Eiropadomes prezidents Šarls Mišels.
========================================== 
Krievijas imperiālisma politika nemainīsies arī pēc sakāves Ukrainā, līdz ar ko Rietumiem ir jābūt gataviem stiprināt savas militārās spējas, šodien diskusijā "Latvia and Poland: Countering Today’s Challenges Together" sacīja Latvijas prezidents Egils Levits. Viņš pauda uzskatu, ka Krievijā ir novēlojusies nācija, jo Krievija īsteno politiku, kura Eiropas valstīm bija raksturīga 19.gadsimtā. "Citas valstis, tai skaitā arī Francija un Vācija, imperiālisma idejas ir atmetušas un ir veiksmīgi tikušas galā ar savas politikas transformēšanu," uzsvēra Levits, paužot nožēlu, ka Krievijā šādas īstas politiskās transformācijas nekad nebija un, pat zaudējot Ukrainā, Krievijas imperiālisma idejas nemainīsies. Līdz ar ko Rietumiem jāsaprot, ka Krievijā pastāvošā ideoloģija būs vēl ilgi un NATO valstīm jābūvē tāds militārais spēks, lai Krievija saprastu, ka viņas potenciālais uzbrukums NATO novedīs pie Krievijas sakāves un bojāejas. "Sabiedrībai ir jāsaprot, ka militāro tēriņu palielināšana ir drošības garants un tā ir maksa par mieru", uzskata Levits.
============================================
=============================================== Pēc plūdiem Jēkabpils apkārtnē zemkopības ministrs Didzis Šmits (AS) bija uzdevis Lauku Atbalsta Dienestam apzināt situāciju un iespējamos postījumus, lai vēlāk lemtu par turpmāko atbalstu lauksaimniekiem. Dienests pēc plūdu beigām veica pārbaudes gandrīz 700 hektāru platībā, kas plūdu laikā atradās zem ūdens vai bija ledus vižņu skarti. Pagaidām nevar precīzi pateikt, cik liela teritorija ir cietusi, bet ir prognoze, ka tie varētu būt aptuveni 300 hektāri.
===============================================
Daugavpils teātrī gaidāms Latvijas un Vācijas bruņoto spēku mūziķu sadraudzības koncerts. 15.februārī, plkst.18:30 Daugavpils teātrī Latvijas Nacionālo bruņoto spēku Štāba orķestris aicina uz sadraudzības koncertu "Clarinata", kurā kopā ar orķestri piedalīsies klarnešu kvartets "Quattro Differente" un Vācijas Bruņoto spēku orķestra klarnešu kvartets. Koncerta nosaukums "Clarinata" nozīmē klarnešu mūzikas svētkus. Programmai ir izvēlēti skaņdarbi klarnešu kvartetam, klarnešu korim un pūšamo instrumentu orķestrim. +++++++++++++++++++++++++++Vācijas Bruņoto spēku orķestris ir viens no pazīstamākajiem militārajiem orķestriem Vācijā. Orķestris ir pieprasīts arī ārvalstīs, viesojies ne tikai daudzviet Eiropā, bet arī Japānā un ASV. ===============================================
Satiksmes ministrs Jānis Vitenbergs (NA) rīt dosies savā pirmajā reģionālajā vizītē un apmeklēs Balvus. Vizīte paredzēta, lai apskatītu esošo ceļu stāvokli, kā arī tiktos ar vietējiem uzņēmējiem, kuriem ceļu infrastruktūra ir svarīga biznesa attīstībai. Vizītes laikā paredzētas tikšanās ar Balvu novada domes deputātiem, pagastu pārvalžu vadītājiem un speciālistiem, bet noslēgumā - arī ar novada iedzīvotājiem.
=============================================== 
Tas bija ziņu apskats “Pasaulē, Latvijā, Latgalē”. Pēc publikāciju materiāliem to sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.